देश में कोविड-19 के नमूनों के संक्रमित आने की दर 9.54 प्रतिशत हुई: स्वास्थ्य मंत्रालय
मंत्रालय ने कहा, ‘‘देश में लगातार 12वें दिन संक्रमण मुक्त हुए लोगों की संख्या, सामने आए नए मामलों से अधिक रही। पिछले 24 घंटे में संक्रमण से 3,26,850 लोगों के उबरने के बाद संक्रमण मुक्त हुए लोगों की संख्या बढ़कर 2,40,54,861 हो गई है।’’
नई दिल्ली. देश में रोजाना कोविड-19 के नमूनों के संक्रमित आने की दर 9.54 प्रतिशत हो गई है। वहीं लगातार 12वें दिन संक्रमण के रोजाना मामलों में भी गिरावट आई है। केन्द्रीय स्वास्थ्य मंत्रालय ने मंगलवार को बताया कि देश में अभी 25,86,782 लोगों का कोरोना वायरस संक्रमण का इलाज चल रहा है, जो कुल मामलों का 9.60 प्रतिशत है। उपचाराधीन मामलों में 10 मई के बाद से लगातार कमी आ रही है।मंत्रालय ने कहा, ‘‘देश में लगातार 12वें दिन संक्रमण मुक्त हुए लोगों की संख्या, सामने आए नए मामलों से अधिक रही। पिछले 24 घंटे में संक्रमण से 3,26,850 लोगों के उबरने के बाद संक्रमण मुक्त हुए लोगों की संख्या बढ़कर 2,40,54,861 हो गई है।’’ उसने कहा, ‘‘देश में अभी तक कुल 33,25,94,176 नमूनों की जांच की गई है, जिनमें से 20,58,112 नमूनों की जांच पिछले 24 घंटे में की गई। रोजाना जांच में संक्रमित आने की दर गिरकर 9.54 प्रतिशत हो गई है।’’मंत्रालय ने कहा, ‘‘कोविड-19 के निपटने की दिशा में भारत के लिए यह अच्छा संकेत है, देश में पिछले 24 घंटे में 1,96,427 नए मामले सामने आए, 41 दिनों बाद देश में दो लाख से कम नए मामले सामने आए हैं।’’ इससे पहले, 14 अप्रैल को एक दिन में संक्रमण के 1,84,372 नए मामले सामने आए थे। वहीं, मंगलवार सुबह सात बजे तक के आंकड़ों के अनुसार, देश में 19,85,38,999 लोगों को कोविड-19 रोधी टीके लग चुके हैं।मंत्रालय ने बताया कि 97,79,304 स्वास्थ्य कर्मियों को टीके की पहली खुराक और 67,18,723 कर्मियों को दोनों खुराकें दी जा चुकी हैं। वहीं, अग्रिम मोर्चे पर तैनात 1,50,79,964 कर्मियों को पहली और 83,55,982 कर्मियों को दूसरी खुराक दी जा चुकी है। 18 से 44 वर्ष के आयुवर्ग के 83,55,982 लोगों को टीके की पहली खुराक दी जा चुकी है। मंत्रालय के आंकड़ों के अनुसार, पिछले 24 घंटे में 18 से 44 वर्ष के आयुवर्ग के 12.82 लाख से अधिक लोगों को टीके लगाए गए।